ทุกคนคงรู้จักร้านติ่มซำร้านดังซึ่งมีต้นกำเนิดมาจากฮ่องกงร้านนี้จากการเปิดตัวอย่างฮือฮาของสาขาแรกในไทยที่ Terminal 21 เมื่อเดือนสิงหาคมของปีที่ผ่านมากันไม่มากก็น้อย 

จากกระแสการตอบรับที่ดีของสาขาแรกในเมืองไทย Tim Ho Wan ได้เปิดสาขาที่สองที่ชั้น M ของ Gateway Ekamai (ติดกับทางเชื่อม BTS) เมื่อปลายปีที่แล้ว

วันนั้นมีโอกาสไปทานสาขา 2 เย็นวันศุกร์ ไม่ต้องรอคิวกันเหมือนสาขาแรกเลยค่ะ เข้าปุ๊บได้โต๊ะปั๊บ พนักงานกระตือรือร้นต้อนรับเป็นอย่างดี การตกแต่งร้านก็เป็นสไตล์ง่ายๆไม่ได้ตกแต่งหรูหรา ซึ่งก็เป็นเหมือนสาขาในฮ่องกงที่เคยทานมา 

พอเราได้ที่นั่งกันแล้วก็ไม่รอช้าจัดการสั่งอาหารทันที อะไรเป็นยังไงบ้างมาดูกันค่ะ
- ฮะเก๋ากุ้ง (130 บาท) เนื้อกุ้งเน้นๆ อร่อยดีค่ะ
- กระเพาะปลานึ่งซ๊อสกุ้ง (150 บาท) จานนี้เสิร์ฟมาแบบไม่ค่อยร้อน เป็นไส้ติ่มซำวางบนกระเพาะปลาราดด้วยซ๊อสกุ้ง ถ้าร้อนๆคงจะดี
- ก๋วยเตี๋ยวหลอดซ๊อสงา (80 บาท) เป็นจานที่ไม่ค่อยปลื้ม เพราะว่าเป็นแป้งล้วน ราดด้วยซ๊อสงารสชาติออกหวาน และซ๊อสก๋วยเตี๋ยวหลอด
- ซี่โครงหมูนึ่งเต้าซี่ (100 บาท) จานนี้อร่อยแบบมาตรฐาน ไม่ได้มีอะไรโดดเด่น
- ฟองเต้าหู้ห่อกุ้งทอด (120 บาท) จานนี้อร่อยค่า ไส้เด้ง กุ้งเยอะ ปริมาณไส้เหมาะสมไม่น้อยเกินไป
- ข้าวหน้าไก่ กุนเชียง และเห็ด (130 บาท) จานนี้เฉยๆค่ะ น้ำซ๊อสน้อยเลยออกแห้งเกินไปหน่อย

สำหรับน้ำเลือกเป็นน้ำข้าวบาร์เลย์ (35 บาท) ซึ่งมารู้ทีหลังว่าแพงกว่า ชาจีนรีฟิว (30 บาท) และไม่ได้อร่อยกว่า มาคราวหน้าคงเลือกทานชาจีนรีฟิวค่ะ

ราคาอาหารของที่นี่ยังไม่รวม Service Charge 10% และ VAT 7% ซึ่งถ้ารวมเข้าไปแล้วอาจจะเป็นร้าน Michelin Starred ที่ถูกที่สุดในโลก และราคาไม่แพงในฮ่องกง แต่สำหรับในไทยแล้วถือว่าราคาแพงกว่าภัตตาคารติ่มซำดีๆในไทยหลายที่ซึ่งเผลอๆ อร่อยกว่า ถูกกว่า และสถานที่ การตกแต่งและบริการเหนือชั้นกว่า แต่ถ้าไม่นับเรื่องพวกนี้ร้านนี้ก็ถือเป็นร้านติ่มซำที่อร่อยที่คอติ่มซำไม่ควรพลาด